b'\n_START_ARTICLE_\nHiston\n_START_PARAGRAPH_\nHist\xc3\xb3n je bazi\xc4\x8dna beljakovina, ki se povezuje z DNK in tvori kromosom. _NEWLINE_V evkariontskih celicah je DNK shranjena v jedru v obliki kromatina. Zelo pomemben gradbeni element kromatina so nukleosomi, ki lahko skondenzirajo DNK tudi do 10000x bolj kot pa je DNK brez nukleosomov. Nukleosom je sestavljen iz oktamera histonskih proteinov H2A, H2B, H3, H4. Okrog nukleosoma se ovije pribli\xc5\xbeno 147 bp DNK. Med histonske proteine spada tudi histon H1, ki pa ne tvori oktamera z ostalimi histoni, ampak deluje kot linker (povezovalec) histon, ki kakor da zapira zavoje okrog nukleosomov. Tak\xc5\xa1na kondenziranost DNK pomembno vpliva na procese kot so replikacija (podvojevanje), transkripcija (prepisovanje) in popravljanje DNK.\n_START_SECTION_\nSestava histonskih beljakovin\n_START_PARAGRAPH_\nHistonske beljakovine so sestavljene iz globularnega dela in iz nestabilnih aminokislinskih terminalnih domen. Prav ti nestabilni aminokislinski deli so podvr\xc5\xbeeni velikemu \xc5\xa1tevilu posttranslacijskih modifikacij, med katere spadajo acetilacija, metilacija, fosforilacija, ubikvitinacija , sumoilacija, glikozilacija, ADP-ribozilacija , biotinilacija  in karbonilacija . Te posttranslacijske modifikacije histonov so glavni mehanizmi regulacije transkripcije DNK .'